На основу члана 10. став 10. Закона о енергетици („Службени гласник РС”, бр. 145/14, 95/18-др. закон и 40/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

# УРЕДБУ О ЕНЕРГЕТСКИ УГРОЖЕНОМ КУПЦУ

I. УВОДНE ОДРЕДБE

#### Члан 1.

Овом уредбом ближе се прописују критеријуми и услови за стицање статуса енергетски угроженог купца, садржина захтева за стицање статуса енергетски угроженог купца, нaчин утврђивања испуњености услова за стицање статуса енергетски угроженог купца, доношењe решења о стицању тог статуса, начин издавања и садржина решења о стицању статуса енергетски угроженог купца, рокови важења решења, садржина и обим права на умањење месечне обавезе плаћања, стицање статуса енергетски угроженог купца због здравственог стања, начин вођења евиденције енергетски угрожених купаца, начин обезбеђивања средстава за заштиту енергетски угрожених купаца, казнене одредбе и друга питања неопходна за утврђивање тог статуса.

1. КРИТЕРИЈУМИ И УСЛОВИ ЗА СТИЦАЊЕ СТАТУСА

ЕНЕРГЕТСКИ УГРОЖЕНОГ КУПЦА

#### Члан 2.

#### Енергетски угрожени купац електричне енергије или природног гаса је купац из категорије домаћинство (самачко или вишечланo), које живи у једној стамбеној јединици са једним мерним местом на коме се мери потрошња електричне енергије или природног гаса, које троши максималну количину електричне енергије или природног гаса у складу са одредбама ове уредбе, под условима прописаним законом којим се уређује енергетика, у складу са законом.

#### Енергетски угрожени купац је и домаћинство (самачко или вишечлано) које живи у једној стамбеној јединици коме се испоручује топлотна енергија у складу са одредбама ове уредбе, у складу са законом.

#### Статус енергетски угроженог купца може се стећи због здравственог стања члана домаћинства у складу са законом.

#### Домаћинством у смислу ове уредбе сматра се лице које живи само и није члан другог домаћинства, као и домаћинство састављено од више лица, чланова породичног домаћинства, која живе у једној стамбеној јединици и заједнички троше своје приходе за подмиривање основних животних потреба.

#### Члан 3.

#### Критеријуми за стицање статуса енергетски угроженог купца су:

#### материјални положај:

(1) укупан месечни приход домаћинства;

(2) број чланова домаћинства;

(3) имовно стање;

#### остварено право на новчану социјалну помоћ или дечији додатaк или увећани додатак за помоћ и негу другог лица;

#### здравствено стање чланa домаћинства.

Доспели дуг за електричну енергију, природни гас или топлотну енергију не искључује право на стицање статуса енергетски угроженог купца.

#### Члан 4.

####  За одређивање укупног месечног прихода домаћинства из члана 3. тачка 1) подтачка (1) ове уредбе узимају се у обзир сва примања и приходи појединца и породице који су утврђени у складу са прописом којим се уређују примања и приходи који су од утицаја на остваривање права на новчану социјалну помоћ.

У односу на број чланова домаћинства, укупан месечни приход домаћинства одређен према подацима министарства надлежног за послове трговине о вредности минималне потрошачке корпе за трочлано домаћинство, може бити највише:

1) за домаћинства са једним чланом до 21.074,68 динара;

2) за домаћинства са два члана до 33.402,13 динара;

3) за домаћинства са три члана до 45.729,58 динара;

4) за домаћинства са четири члана до 58.057,03 динара;

5) за домаћинства са пет чланова до 70.384,48 динара;

6) за домаћинства са шест чланова до 82.711,93 динара;

7) за домаћинства са више од шест чланова за сваког додатног члана додаје се: 12.327,45 динара.

Укупан месечни приход домаћинства из става 2. овог члана усклађује се са индексом потрошачких цена у претходних шест месеци, на основу података Републичког завода за статистику, два пута годишње, и то: 1. априла и 1. октобра текуће године.

Актом министра надлежног за послове енергетике, утврђује се усклађени износ из става 3. овог члана.

Акт из става 4. овог члана објављује се у ,,Службеном гласнику Републике Србије”.

#### Члан 5.

Имовно стање из члана 3. став 1. тачка 1) подтачка (3) ове уредбе подразумева да домаћинство не поседује другу стамбену јединицу осим стамбене јединице максималне површине која одговара броју чланова домаћинства, а која је утврђена законом којим се уређује становање и одржавање зграда, увећане за 10 m2.

Укупна површина стамбене јединице из става 1. овог члана је:

1. за једночлано домаћинство до 40 m²;
2. за двочлано домаћинство до 58 m²;
3. за трочлано домаћинство до 66 m²;
4. за четворочлано домаћинство до 74 m²;
5. за петочлано домаћинство до 87 m²;
6. за шесточлано и веће домаћинство до 96 m².

#### Члан 6.

Сеоско домаћинство може имати у својини једну стамбену јединицу и стиче статус енергетски угроженог купца без обзира на површину те стамбене јединице.

#### Члан 7.

Домаћинство чији су чланови остварили право на новчану социјалну помоћ, дечији додатак или увећани додатак за помоћ и негу другог лица стиче статус енергетски угроженог купца по основу акта надлежног органа  о стеченом праву.

За стицање статуса енергетски угроженог купца из става 1. овог члана не примењују се услови из чл. 4. и 5. ове уредбе.

#### Члан 8.

Домаћинство на основу здравственог стања стиче статус енергетски угроженог купца, ако члан домаћинства користи медицинске апарате или уређаје неопходне за одржавање здравља, за чији рад је потребно напајање из електродистрибутивне мреже и коме обуставом испоруке електричне енергије може бити угрожен живот или здравље.

За стицање статуса енергетски угроженог купца из става 1. овог члана не примењују се услови из чл. 4. и 5. ове уредбе.

## III. САДРЖИНА ЗАХТЕВА И НАЧИН УТВРЂИВАЊА ИСПУЊЕНОСТИ УСЛОВА ЗА СТИЦАЊЕ СТАТУСА ЕНЕРГЕТСКИ УГРОЖЕНОГ КУПЦА

#### Члан 9.

Захтев за стицање статуса енергетски угроженог купца на који се примењују услови из чл. 4-7. ове уредбе (у даљем тексту: Захтев) подноси домаћинство органу јединице локалне самоуправе надлежном за послове социјалне заштите (у даљем тексту: орган јединице локалне самоуправе) у месту пребивалишта.

Захтев се подноси на Обрасцу ЗЕУК1 који се објављује на интернет страници министарства надлежног за послове енергетике (у даљем тексту: Министарство) и на интернет страници јединица локалне самоуправе.

Избеглице и интерно расељена лица Захтев подносе у месту боравишта у Републици Србији.

У зависности да ли се на стицање статуса енергетски угроженог купца примењује члан 3. став 1. тачка 1) или члан 3. став 1. тачка 2) ове уредбе, Захтев садржи следеће податке:

1) име и презиме, јединствени матични број грађана, адресу пребивалишта, односно боравишта подносиоца Захтева и чланова домаћинства;

2) да ли је члан домаћинства подносиоца Захтева корисник новчане социјалне помоћи или дечијег додатка или увећаног додатка за помоћ и негу другог лица;

3) основ по којем се подноси Захтев – по основу критеријума из члана 3. став 1. тачка 1) ове уредбе, или је корисник новчане социјалне помоћи и/или дечијег додатка и/или увећаног додатка за помоћ и негу другог лица;

4) да ли се Захтев односи на електричну енергију, природни гас или топлотну енергију;

5) о свим приходима домаћинства подносиоца Захтева који су утврђени у складу са прописом којим се уређују примања и приходи који су од утицаја на остваривање права на новчану социјалну помоћ;

6) адресу и површину стамбене јединице и правни основ коришћења;

7) о снабдевачу електричне енергије и идентификационом броју мерног места (у даљем тексту: ЕД број), односно снабдевачу природног гаса и мерном уређају за природни гас, односно снабдевачу за топлотну енергију;

8) друге податке од значаја за остваривање права.

#### Члан 10.

Испуњеност услова за стицање статуса енергетски угроженог купца утврђује се увидом у податке из службене евиденције, односно јавне исправе о:

1) пребивалишту и сродству за подносиоца Захтева и чланове домаћинства;

2) укупним месечним примањима и приходима подносиоца Захтева и чланова домаћинства, да су деца старија од 15 година на редовном школовању, а за незапослено лице, односно корисника новчане накнаде по прописима којима се уређује запошљавање и осигурање за случај незапослености, статус незапослености;

3) непокретности коју поседује подносилац Захтева и чланови његовог домаћинства у месту пребивалишта и месту рођења;

4) утврђеном порезу на имовину подносиоца Захтева и чланова домаћинства из места пребивалишта и из места рођења;

5) снабдевачу и ЕД броју за испоручену електричну енергију или снабдевачу и мерном уређају за природни гас, односно снабдевачу за топлотну енергију (уговор о снабдевању, односно последњи рачун за електричну енергију, последњи рачун за природни гас, односно последњи рачун за испоручену топлотну енергију).

У случају да подносилац Захтева нема уговор о снабдевању електричном енергијом или природним гасом, или да није евидентиран као крајњи купац топлотне енергије код енергетског субјекта, односно уколико рачун не гласи на његово име, уз Захтев се прилаже уговор, јавна исправа или други документ којим се доказује по ком правном основу домаћинство борави у стамбеној јединици, у којој је купац по уговору о снабдевању електричном енергијом или природним гасом, односно евидентирани купац у случају топлотне енергије, друго лице (уговор о закупу стамбене јединице, одлука суда и сл.).

Подаци о чињеницама из става 1. овог члана утврђују се за месец који претходи месецу подношења Захтева, осим ако посебним прописом није другачије уређено.

####

####  Члан 11.

Испуњеност услова за стицање статуса енергетски угроженог купца који остварује то право по основу новчане социјалне помоћи или дечијег додатка или увећаног додатка за помоћ и негу другог лица, доказује се на основу:

1. решења о стеченом праву на новчану социјалну помоћ или дечији додатак или увећани додатак за помоћ и негу другог лица;
2. уговора о снабдевању, односно последњег рачуна за испоручену електричну енергију или природни гас, односно последњег рачуна за испоручену топлотну енергију.

У случају да подносилац Захтева не поседује документа из става 1. тачка 2) овог члана, сходно се примењују правила члана 10. став 2. ове уредбе.

## НАЧИН ИЗДАВАЊА И САДРЖИНА РЕШЕЊА О СТИЦАЊУ СТАТУСА И РОКОВИ ВАЖЕЊА РЕШЕЊА

#### Члан 12.

 По поднетом Захтеву, а на основу чињеница утврђених у поступку, орган јединице локалне самоуправе, у року од 30 дана од дана подношења Захтева, доноси решење о стицању статуса угроженог купца или решење којим се Захтев одбија.

 Решење којим се Захтев усваја садржи, поред елемената прописаних законом којим се уређује општи управни поступак, основ за остваривање статуса енергетски угроженог купца, податке о ЕД броју за електричну енергију, односно мерном уређају за природни гас, односно снабдевачу за топлотну енергију, броју чланова домаћинства, количини електричне енергије или природног гаса, односно проценту умањења рачуна за топлотну енергију, за коју се умањује месечна обавеза плаћања, као и року важења решења.

Изузетно од става 2. овог члана, када се статус енергетски угроженог купца стиче по основу новчане социјалне помоћи или дечијег додатка или увећаног додатка за помоћ и негу другог лица, решење којим се Захтев усваја, уместо податка о броју чланова домаћинства садржи податак о броју корисника права према акту којим је стечено то право.

 Против решења из става 1. овог члана може се изјавити жалба општинском, односно градском већу.

#### Члан 13.

Решење о стицању статуса енергетски угроженог купца доноси се са роком важења најдуже до краја календарске године.

Решење о стицању статуса енергетски угроженог купца које се доноси на основу акта којим се утврђује право на новчану социјалну помоћ или дечији додатак или увећани додатак за помоћ и негу другог лица доноси се са роком важења који се утврђује у календарском месецу у складу са важењем наведеног акта.

 У случају да акт из става 2. овог члана није временски ограничен, решење о стицању статуса енергетски угроженог купца доноси се са роком важења из става 1. овог члана.

Члан 14.

 У случају из члана 13. став 1. ове уредбе, нови Захтев за наредну календарску годину може се поднети најраније 30 дана пре истека рока важења решења.

У случају из члана 13. став 2. ове уредбе, нови Захтев може се поднети након доношења новог акта којим је подносиоцу Захтева утврђено право на новчану социјалну помоћ или дечији додатак или увећани додатак за помоћ и негу другог лица.

У случају из члана 13. став 3. ове уредбе, нови Захтев може се поднети најраније 30 дана пре истека рока важења решења.

Уз Захтев из става 1. овог члана, уколико није дошло до промене података на основу којих је донето решење о стицању статуса енергетски угроженог купца, што се констатује узимањем изјаве на записник под кривичном и материјалном одговорношћу пред органом јединице локалне самоуправе, није потребно прилагати доказе који су већ раније приложени, изузев доказа о укупним месечним примањима и приходима домаћинства.

#### Члан 15.

Ако у року важења решења из члана 13. ове уредбе настану промене у подацима о чињеницама на основу којих је то решење донето (промене у примањима и приходима, броју чланова домаћинства, својинских права на стамбеним јединицама, пребивалишта и др.) ималац статуса угроженог купца је дужан да, у року од 30 дана од дана настанка промене, органу јединице локалне самоуправе поднесе захтев за измену решења.

Орган јединице локалне самоуправе утврђује промене увидом у податке из службене евиденције, односно јавне исправе.

 У случају да се о промењеним подацима не води службена евиденција, ималац статуса је дужан да уз захтев из става 1. овог члана приложи доказе о тим променама.

Енергетски угрожени купац губи статус уколико престане да испуњава услове из чл. 4 - 8. ове уредбе.

## САДРЖИНА И ОБИМ ПРАВА НА УМАЊЕЊЕ

## МЕСЕЧНЕ ОБАВЕЗЕ ПЛАЋАЊА

#### Члан 16.

 Енергетски угрожени купац стиче право на умањење месечне обавезе за одређене количине електричне енергије, природног гаса или топлотне енергије, односно електричне и топлотне енергије, у мери:

1) за електричну енергију, за све месеце:

(1) за једночлано домаћинство -120 kWh месечно;

(2) за двочлано и трочлано домаћинство -160 kWh месечно;

(3) за четворочлано и петочлано домаћинство - 200 kWh месечно;

(4) за шесточлано и веће домаћинство - 250 kWh месечно;

2) за природни гас, за месеце јануар, фебруар, март, октобар, новембар и децембар:

(1) за једночлано домаћинство – 359 kWh месечно;

(2) за двочлано и трочлано домаћинство – 462 kWh месечно;

(3) за четворочлано и петочлано домаћинство – 616 kWh месечно;

(4) за шесточлано и веће домаћинство – 770 kWh месечно;

3) за топлотну енергију, за сваки месец за који се испоставља рачун:

(1) за једночлано домаћинство, 60% месечног рачуна;

(2) за двочлано и трочлано домаћинство, 50% месечног рачуна;

(3) за четворочлано и петочлано домаћинство, 45% месечног рачуна;

(4) за шесточлано и веће домаћинство, 40% месечног рачуна.

Обрачун умањења се врши на следећи начин:

1. умањење месечне обавезе за електричну енергију исказује се умањењем месечног рачуна за износ утврђен множењем количине из става 1. тачка 1) овог члана са вишом дневном тарифом из зелене зоне за потрошаче из категорије „Широка потрошња са двотарифним мерењем”, увећаном за 10%, из акта о регулисаној цени електричне енергије за гарантовано снабдевање, на који је Савет Агенције за енергетику Републике Србије дао сагласност и који је у примени;
2. умањење месечне обавезе за природни гас исказује се умањењем месечног рачуна за износ утврђен множењем количине из става 1. тачка 2) овог члана са тарифом „енергент” за потрошаче из групе домаћинства које снабдева Јавно предузеће „Србијагас” Нови Сад, увећаном за 5% из ценовника природног гаса за јавно снабдевање Јавног предузећа „Србијагас” Нови Сад, на који је Савет Агенције за енергетику Републике Србије дао сагласност и који је у примени;
3. умањење месечне обавезе за топлотну енергију исказује се процентуалним умањењем месечног рачуна.

#### Члан 17.

Обим умањења месечне обавезе из члана 16. став 1. тачка 1) ове уредбе остварује се у случају да је месечна потрошња у обрачунском периоду, сведена на 30 дана, мања или једнака од 6,5 пута количина електричне енергије из члана 16. став 1. тачка 1) ове уредбе.

Умањење месечне обавезе не остварује се у случају да је остварена месечна потрошња електричне енергије у обрачунском периоду, сведена на 30 дана, већа од 6,5 пута количина из члана 16. став 1. тачка 1) ове уредбе.

Обим умањења месечне обавезе из члана 16. став 1. тачка 2) ове уредбе остварује се у случају да је месечна потрошња домаћинства, у обрачунском периоду, сведена на 30 дана, мања или једнака од 2,5 пута количина природног гаса из члана 16. став 1. тачка 2) ове уредбе.

Умањење месечне обавезе не остварује се у случају да је остварена месечна потрошња природног гаса у обрачунском периоду, сведена на 30 дана, већа од 2,5 пута количина из члана 16. став 1. тачка 2) ове уредбе.

Уколико је месечни рачун за испоручену електричну енергију, природни гас, односно топлотну енергију мањи од израчунатог умањења месечне обавезе из члана 16. став 1. ове уредбе, умањење ће бити обрачунато у висини стварног месечног рачуна за испоручену електричну енергију, природни гас, односно топлотну енергију.

#### Члан 18.

У складу са поднетим Захтевом, право на умањење месечне обавезе садржи једно од следећих права:

1. стицање права на умањење месечне обавезе за одређене количине електричне енергије;
2. стицање права на умањење месечне обавезе за одређене количине природног гаса;
3. стицање права на умањење месечне обавезе за топлотну енергију.

Подносилац Захтева може да оствари право на умањење месечне обавезе из става 1. овог члана и, истовремено, да оствари право из члана 21. став 6. ове уредбе на заштиту од обуставе испоруке електричне енергије због неизвршених обавеза из уговора о снабдевању.

#### Члан 19.

 Орган јединице локалне самоуправе податке из решења о стицању статуса енергетски угроженог купца доставља енергетском субјекту надлежном за снабдевање, сваког месеца, без одлагања, најкасније до 25. у месецу за текући месец, у електронској и штампаној форми, на обрасцу Т1 који се објављује на интернет страници Министарства, ради остваривања права енергетски угроженог купца из чл. 16. и 17. ове уредбе.

Подаци из става 1. овог члана достављају се о свим енергетски угроженим купцима који могу остварити право на умањење рачуна у датом месецу.

Подаци у електронској форми достављају се у Excel табели у заштићеном приказу, а подаци у штампаној форми морају бити потписани од стране руководиоца органа јединице локалне самоуправе надлежног за послове социјалне заштите.

Подаци из става 1. овог члана су подаци о: имену и презимену, јединственом матичном броју, ПТТ броју, јединици локалне самоуправе, месту, улици и броју односно адреси пребивалишта лица по чијем је Захтеву донето решење о стеченом статусу енергетски угроженог купца, броју чланова домаћинства, основу стицања статуса енергетски угроженог купца, ЕД броју за испоручену електричну енергију, мерном уређају за природни гас и снабдевачу електричном енергијом, природним гасом и топлотном енергијом.

 Орган јединице локалне самоуправе има исту обавезу доставе података енергетском субјекту за снабдевање електричном енергијом и у односу на енергетски угроженог купца из члана 3. став 1. тачка 3) ове уредбе, на обрасцу Т2 који се објављује на интернет страници Министарства, ради остваривања права енергетски угроженог купца из члана 8. ове уредбе.

Подаци из става 5. овог члана су подаци о: имену и презимену, јединственом матичном броју, ПТТ броју, јединици локалне самоуправе, месту, улици и броју односно адреси пребивалишта лица члана домаћинства по чијем је захтеву донето решење о стеченом статусу енергетски угроженог купца, ЕД броју за испоручену електричну енергију и року важења решења о статусу.

Орган јединице локалне самоуправе води евиденцију о подацима из решења о стицању статуса енергетски угроженог купца из ст. 4. и 6. овог члана, као и евиденцију о подацима из решења којим се одбијају захтеви о стицању статуса енергетски угроженог купца, а који обухватају: име и презиме, јединствени матични број, ПТТ број, јединицу локалне самоуправе место, улицу и број, односно адресу пребивалишта лица које је поднело захтев, по ком основу подноси захтев, а у случају одбијања захтева и разлог одбијања.

Извод из евиденције из става 7. овог члана орган јединице локалне самоуправе доставља Министарству, до априла текуће године за претходну годину.

## СТИЦАЊЕ СТАТУСА ЕНЕРГЕТСКИ УГРОЖЕНОГ КУПЦА ЗБОГ

## ЗДРАВСТВЕНОГ СТАЊА

## Члан 20.

Захтев за стицање статуса енергетски угроженог купца из члана 8. ове уредбе подноси се органу јединице локалне самоуправе, у месту пребивалишта, односно боравишта, на обрасцу ЗЕУК2, који се објављује на интернет страници Министарства и на интернет страници јединица локалне самоуправе.

Захтев из става 1. овог члана садржи податке о имену и презимену, јединственом матичном броју грађана и адреси пребивалишта, oдносно боравишта, подносиоца захтева и чланова његовог домаћинства.

Уз захтев из става 1. овог члана подноси се извештај лекара о коришћењу медицинских апарата или уређаја неопходних за одржавање здравља, за чији рад је неопходно напајање из електродистрибутивне мреже, уговор о снабдевању, односно последњи рачун за испоручену електричну енергију.

У случају да подносилац захтева из става 1. овог члана нема уговор о снабдевању електричном енергијом, односно уколико рачун не гласи на његово име, уз захтев се прилаже уговор, јавна исправа или други документ којим се доказује по ком правном основу домаћинство борави у стамбеној јединици у којој је купац по уговору о снабдевању електричном енергијом друго лице (уговор о закупу стана, одлука суда и сл.).

## Члан 21.

 По поднетом захтеву из члана 20. став 1. ове уредбе, а на основу чињеница утврђених у поступку, орган јединице локалне самоуправе, у року од 30 дана од дана подношења захтева, одлучује по захтеву угроженог купца из члана 8. ове уредбе.

Решење којим се усваја захтев из члана 20. став 1. ове уредбе садржи, поред елемената прописаних законом којим се уређује општи управни поступак, податке о ЕД броју и року важења решења.

Решење из става 2. овог члана, поред подносиоца захтева из члана 20. став 1. ове уредбе, доставља се и снабдевачу електричном енергијом без одлагања.

Решење из става 2. овог члана доноси се са роком важења две године од дана издавања и може се продужити на захтев енергетски угроженог купца из члана 8. ове уредбе, ако је предлог за коришћење медицинских апарата или уређаја дат и у медицинској документацији која се прилаже захтеву за продужење.

Против решења из става 1. овог члана може се изјавити жалба општинском, односно градском већу.

На основу стеченог статуса енергетски угроженог купца, домаћинство из члана 8. ове уредбе заштићено је од обуставе испоруке електричне енергије због неизвршених обавеза из уговора о снабдевању.

## НАЧИН ВОЂЕЊА ЕВИДЕНЦИЈЕ ЕНЕРГЕТСКИ УГРОЖЕНИХ КУПАЦА

## Члан 22.

 Евиденција енергетски угрожених купаца води се на основу донетих решења о стицању статуса енергетски угроженог купца.

 Евиденцију из става 1. овог члана воде енергетски субјекти за снабдевање у електронском облику, на основу података добијених од органа јединица локалне самоуправе, у складу са чланом 19. ове уредбе.

 Евиденција из става 1. овог члана води се тако да нарочито садржи податке о:

1. имену и презимену, јединственом матичном броју, јединици локалне самоуправе и адреси пребивалишта, односно боравишта, лица по чијем Захтеву је донето решење о стеченом статусу енергетски угроженог купца и броју чланова домаћинства односно корисника права;
2. основу стицања статуса енергетски угроженог купца;
3. ЕД броју за испоручену електричну енергију, односно мерном уређају за природни гас;
4. месечној потрошњи, износу месечног умањења рачуна за испоручену електричну енергију, природни гас односно топлотну енергију, броју и датуму издавања рачуна;
5. енергетски угроженом купцу коме се не обуставља испорука електричне енергије због здравственог стања.

Евиденција из става 1. овог члана доставља се месечно Министарству у табели Т1, ради повраћаја средстава из буџета Републике Србије.

Министарство на интернет страници објављује збирне податке из евиденција  из става 1. овог члана о броју енергетски угрожених купаца и исплаћеним средствима за те намене, најкасније до априла текуће године за претходну годину са прегледом по месецима.

## НАЧИН ОБЕЗБЕЂИВАЊА СРЕДСТАВА ЗА ЗАШТИТУ

## ЕНЕРГЕТСКИ УГРОЖЕНИХ КУПАЦА

## Члан 23.

 Средства за заштиту енергетски угрожених купаца, у складу са законом, обезбеђују се у буџету Републике Србије, и преносе се сукцесивно и у складу са ликвидним могућностима буџета, на посебне наменске динарске рачуне отворене код Министарства финансија – Управе за трезор, и то: Јавном предузећу „Електропривреда Србије”, Београд и другим снабдевачима који снабдевају домаћинства електричном енергијом, Јавном предузећу „Србијагас” Нови Сад, као и другим привредним субјектима који обављају делатност јавног снабдевања домаћинстава природним гасом и снабдевања топлотном енергијом, а на основу уредно поднете документације.

1. КАЗНЕНЕ ОДРЕДБЕ

#### Члан 24.

 Новчаном казном од 80.000 до 150.000 динара казниће се за прекршај одговорно лице у органу јединице локалне самоуправе ако решење о стицању статуса енергетски угроженог купца изда супротно чл. 4-8. ове уредбе.

 Новчаном казном од 5.000 до 10.000 динара казниће се за прекршај ималац статуса енергетски угроженог купца који не поступи у складу са чланом 15. став 1. ове уредбе.

1. ПРЕЛАЗНА И ЗАВРШНЕ ОДРЕДБЕ

Члан 25.

 На поступке започете до дана ступања на снагу ове уредбе, примењиваће се одредбе Уредбе о енергетски угроженом купцу („Службени гласник РС”, бр. 113/15 и 59/18).

Члан 26.

Даном ступања на снагу ове уредбе престаје да важи Уредба о енергетски угроженом купцу („Службени гласник РС”, бр. 113/15 и 59/18).

Члан 27.

Ова уредба ступа на снагу осмог дана од дана објављивања у ,,Службеном гласнику Републике Србије”.

05 Број: 110-9890/2022-1
У Београду, 8. децембра 2022. године

В Л А Д А

 ПРЕДСЕДНИК

Ана Брнабић, с.р.